დიდი დეტექტივი თაგვი
დიდი დეტექტივი თაგვი (ინგლ. The Great Mouse Detective) — Walt Disney Feature Animation-ის 1986 წლის ანიმაციური ფილმი, Buena Vista Distribution-ის დისტრიბუციით. ამ, დისნეის რიგით 26-ე სრულმეტრაჟიანი ანიმაციური ფილმის რეჟისორები არიან ბარნი მეტინსონი, დევიდ მიშენერი, ისევე, როგორც ჯონ მასკერი და რონ კლემენტსი, რომლებმაც მოგვიანებით იმუშავეს „პატარა ქალთევზაზე“ და „ალადინზე“. ფილმის ალტერნატიული სახელწოდება, რომელიც 1992 წელს ხელმეორედ გამოშვებისას გამოიყენეს, იყო დიდი დეტექტივი თაგვის თავგადასავლები. სხვადასხვა ქვეყანაში აგრეთვე გამოიყენებოდა სახელწოდება დიდი დეტექტივი თაგვი ბეიზილი. ფილმის ყველა პერსონაჟი არის თაგვი ან ვირთაგვა, რომელიც ვიქტორიანული ეპოქის ლონდონში ცხოვრობს. ეფუძნება რა ივ ტაიტუსის რომანს „ბეიზილი ბეიკერ-სტრიტიდან“, ფილმის სიუჟეტი შერლოკ ჰოლმზის სტილშია და აღწერს გმირ თაგვს, რომელიც დაკავებულია სხვადასხვა საქმის გამოძიებით. ტაიტუსმა ამ პერსონაჟს სახელი შეურჩია ბეიზილ რეტბოუნის პატივსაცემად - უკანასკნელი ყველაზე მეტად ცნობილია ჰოლმზის როლის შესრულებით. ჰოლმზი ართურ კონან დოილის ერთ-ერთ მოთხრობაში აგრეთვე ახსენებს ბეიზილს, როგორც თავის ერთ-ერთ ზედმეტსახელს. დიდი დეტექტივი თაგვი კინოთეატრებში 1986 წლის 2 ივლისს გამოვიდა, ჰქონდა დადებითი შეფასებები და ფინანსური წარმატებაც, განსხვავევით სტუდიების წინა ნამუშევრისგან, „შავი კარდალა“. კომპანიის ახალი მმართველები დარწმუნებულები იყვნენ, რომ ანიმაციის განყოფილება მნიშვნელოვან სფეროს წარმოადგენდა, რასაც შემდგომში დისნეის რენესანსის სახელწოდებით ცნობილი პერიოდი მოჰყვა.